Սիրիայում միջազգային կառույցներն ու քաղաքացիական ազգաբնակչությունը՝ ռմբակոծման տակ
Սիրիայում զինադադարի խախտման ընթացքում քաղաքացիական ազգաբնակչությունը, առողջապահական օբյեկտներն ու մարդասիրական օգնություն ցուցաբերող կառույցները վերածվել են թիրախների:
Շաբաթվա վերջին Սիրիայի կառավարությունը շարունակեց ռմբակոծել Հալեպի այն հատվածները, որոնք գտնվում են գրոհայինների վերահսկողության ներքո՝ խախտելով ռուս-ամերիկյան ջանքերով հաստատված զինադադարը: Կիրակի օրը օգնություն է հասցվել պաշարման մեջ գտնվող մի շարք համայնքների՝ առաջին անգամ մի քանի ամսվա ընթացքում այնտեղ հասցնելով սնունդ: Միևնույն ժամանակ Հալեպում բացակայում է դեղորայք ու անգամ ջուր: Կիրակի օրը օգնություն է ցուցաբերվել սիրիական չորսը բնակավայրերի: Ապրիլ ամսից ի վեր առաջին անգամ Պարենի համաշխարհային ծրագրի ու Սիրիայում Արաբական կարմիր մահիկի համատեղ ջանքերի շնորհիվ հնարավոր եղավ օգնություն տրամադրել պաշարման մեջ գտնվող քաղաքացիական բնակչությանը: "Մարդիկ այստեղ բողոքում են, քանի որ մոտենում է ձմեռը: Իրենք չունեն հագուստ, վառելիք ոչ՛ տաքացման, ոչ՛ էլ կերակուր պատրաստելու համար", ասում է Պարենի համաշխարհային ծրագրի Սիրիայի գծով տնօրեն Յակոբ Քերնը: Իրավիճակը ավելի ծանր է Հալեպում, ուր քաղաքացիական բնակչությունը հայտնվել է ռազմավարական նշանակություն ունեցող բախման գծում՝ կառավարական ուժերի, գրոհայինների և ահաբեկիչների միջեւ: Բժիշկներ հանուն մարդու իրավունքների նախաձեռնության Սիրիայի գծով հետազոտող Էլիզա Բեյքերն ասում է. "Առանց կասկածի կարող ենք ասել, որ հարձակումների ավելի քան 90 տոկոսը իրականացվել է Սիրիական կառավարական ուժերի կամ իրենց դաշնակից ռուսական ուժերի կողմից: Ընդդիմությունն ու "Իսլամական պետություն" խմբավորումը ևս թիրախի տակ են առել խաղաղ բնակչությանը": Միացյալ Նահանգները դատապարտել է Ռուսաստանին՝ Սիրիայում քաղաքացիական բնակչության իրավիճակի վատթարացման հարցում իր ունեցած դերակատարության համար: Սպիտակ Տան խոսնակը երկուշաբթի օրը նշել է, որ կառավարական ուժերն ու ռուսները թիրախո տակ են առել օգնություն ցուցաբերող կազմակերպություններին և Հալեպում քաղաքացիական բնակչությանը օգնություն ցուցաբերողներին: "Արևելյան Հալեպում եղել են հրթիռային հարձակումներ խմելու ջուր մատակարարող օբյեկտների նկատմամբ, որն անթույլատրելի է", հայտարարել է Սպիտակ տան խոսնակ Ջոշ Էրնեստը: ՄԱԿ-ում Ռուսաստանի դեսպան Վիտալի Չուրկինը կիրակի օրը մեղադրել է սիրիական ընդդիմադիր ուժերին զինադադարի տապալման մեջ: Երկուշաբթի օրը Միավորված ազգերի կազմակերպությունը նշել է, որ անցած շաբաթվա ընթացքում Հալեպում իրադրությունը դարձավ էլ ավելի սարսափելի, երբ սպանվեցին առնվազն 213 խաղաղ քաղաքացիներ, որոնց թվում էին շատ երեխաներ: